### 16.    Beslutning om organisering af Ungdommens Uddannelsesvejledning

**Åbent**

Sagsnr.: 326-2016-28462       J.nr.: 54.00.00           Dokumentnr.:
326-2016-198631

**Sagstype**

Beslutning.

**Resume og sagens baggrund**

Ungdommens Uddannelsesvejledning (UU) [adresse] er et
samarbejde mellem Holbæk, [adresse] og Kalundborg kommuner.

I forbindelse med Erhvervsskolereformens indførelse i 2015
har UU's opgave ændret fokus, så den primært omhandler de 20 % af de unge, der
ikke er uddannelsesparate. Kommunen og folkeskolerne har fremover den generelle
vejledningsopgave for de andre ca. 80 %. Det betyder, at UU's vejledning skal
ske i en større sammenhæng med øvrige kommunale parter.

I denne sag lægges op til en beslutning om den fremtidige organisering af UU.
Ud fra et ønske om at opnå større nærhed og lokal forankring i
vejledningsopgaven på uddannelsesområdet er der udarbejdet en analyse af
Ungdommens Uddannelsesvejledning (UU) [adresse]. Analysen indeholder tre
mulige modeller for, hvordan opgaven kan løses og organiseres fremover for at
leve op til dette mål. Administrationen anbefaler på baggrund af notatet model
2, der indebærer hjemtagning af UU med formaliseret samarbejde med de to andre
kommuner.

**Indstillinger**

Direktøren indstiller,

1. at Kalundborg
Kommune udtræder af samarbejdet om UU Nordvestsjælland med virkning fra
skoleåret 2017/2018 eller tidligere, hvis der indgås en aftale med de øvrige
kommuner i [adresse] om dette, samt

2. at administrationen
arbejder videre med konkrete forslag til, hvordan UU organiseres lokalt i
Kalundborg Kommune forankret i Fagcenter Børn, Læring og Uddannelse.

**Behandling**

Direktionen, Børn- og Familieudvalget, Økonomiudvalget og
Kommunalbestyrelsen.

**Sagsfremstilling**

*Om UU Nordvestsjælland*

Kalundborg, [adresse] og Holbæk kommuner har siden 2009 haft
et driftssamarbejde omkring Ungdommens Uddannelsesvejledning(UU). UU's opgave
er at følge alle unge tæt, fra de går i 7. klasse til de fylder 25 år, så de
træffer et godt uddannelsesvalg. UU slipper først de unge, når de gennemfører
en uddannelse.

På nuværende tidspunkt varetager UU Nordvestsjælland alle
kommunale forpligtelser omkring uddannelsesvejledning i henhold til LBK nr. 995
af 12/09/2014 ”Bekendtgørelse af lov om vejledning om uddannelse og erhverv
samt pligt til uddannelse, beskæftigelse m.v.”. De overordnede rammer for UU
Nordvestsjælland fastlægges og varetages af styregruppen, hvor alle tre
kommuner er repræsenteret. Den daglige ledelse af UU varetages af lederen af UU,
der refererer til Direktionen i Holbæk Kommune.

Formålet med samarbejdet på tværs af de tre kommuner var ved
opstarten, at sikre et professionelt vejledningsmiljø omkring de unge med
udgangspunkt i et fælles sekretariat og en samlet organisation.

UU's opgave har nu ændret sig så væsentligt, at det giver
anledning til at se på, hvordan vejledningsopgaven løses bedst muligt og i
hvilken konstruktion.

Hen over det seneste år er derfor foregået en proces, som
skal afdække, hvordan der kan opnås en større nærhed og lokal forankring i vejledningsopgaven,
så den bedst muligt understøtter de unges uddannelsesvalg.

*Baggrund for ændringer i UU's opgaver*

I forbindelse med Erhvervsskolereformens indførelse i 2015
har UU's vejledning ændret fokus. UU har fremover hovedsageligt fokus på de 20
% af de unge, der ikke er uddannelsesparate eller har vanskeligt ved at vælge
uddannelse. Kommunen og folkeskolerne har fremover den generelle
vejledningsopgave for de andre ca. 80 % af de unge. Det betyder også, at UU's
vejledning skal ske i en større sammenhæng med øvrige kommunale parter, og der
muligvis vil være behov for en større forvaltningsmæssig support, hvor der
tænkes på tværs af professioner.

Det er forventningen, at et større fokus på nærhed i
opgaveløsningen kan være med til at sikre mere sammenhæng og helhed i
vejledningen for eleven. Større nærhed i løsningen af opgaven forventes også at
understøtte, at vejledningen fra UU i højere grad er i tråd med de kommunale
mål og strategier og udføres i tæt sammenhæng med de øvrige kommunale opgaver.

Der arbejdes i øjeblikket målrettet på at skabe sammenhæng mellem skoler og
ungdomsuddannelser. UU har på nuværende tidspunkt en helt central rolle heri,
og det forventes, at et UU, der er mere lokalt tilrettelagt, kan være mere
lydhør over for den enkelte kommunes behov og herigennem differentiere
ydelserne, så de i højere grad ligger i tråd med disse.

*Analyse af UU og tre mulige modeller for organisering af
vejledningsopgaven*

På baggrund af ovenstående har UU Nordvestsjælland
udarbejdet en analyse og et notat, der beskriver tre mulige modeller for,
hvordan vejledningsopgaven kan organiseres og løses fremover. Under den
forudsætning at det skal bringe uddannelsesvejledningen tættere på den
kommunale kontekst. Notatet er vedhæftet sagens bilag.

De tre modeller er:

1. Et UU-center med
kommunale satellitter.

2. Hjemtagning med
formaliseret samarbejde.

3. Hjemtagning uden
samarbejde mellem de tre kommuner.

De tre modeller er uddybet i skemaet herunder.

|  |  |  |  |
| --- | --- | --- | --- |
| **Model** | **Indhold** | **Fordele** | **Ulemper** |
| **1) UU center med kommunale satellitter** | Afdelingsleder eller koordinator samt vejledere placeres i hver kommune.  Fælles tværkommunalt UU-sekretariat samt UU-leder placeres samlet i én kommune. | Fastholdelse af faglighed, fælles kompetenceudvikling, projekter, konferencer m.m. Fastholde specialiserede vejlederkompetencer. Potentiale som koordinerende videncenter.  Besparelse v. nedlæggelse af souschefstilling og valg af koordinator placeret i hver kommune. | Ledelsesmæssigt ikke fuldstændig nærhed i opgaven.    Som udgangspunkt samme budget som nu. |
| **2) Hjemtagning med formaliseret samarbejde** | Nedlæggelse af UU Nordvestsjælland og oprettelse af selvstændigt UU-center i hver af de tre kommuner. Mulighed for samarbejde ml. kommunerne omkring projekter og kompetenceudvikling m.m. Bl.a. UPCN. | Tæt på den kommunale kontekst, på skolerne og på tværfaglige samarbejdspartnere i kommunen.  Styrket ledelsesindflydelse.  Muligt økonomisk rationale i form af sparet lederlønning.  Mulighed for samarbejde mellem kommunerne om bl.a. kompetenceudvikling og projekter. | Risiko for, at specialiserede vejlederkompetencer mindskes samt for mindre grad af tværkommunal videndeling.   Mulige stordriftsfordele i sekretariatsfunktionen frafalder. |
| **3) Hjemtagning uden samarbejde** | Et selvstændigt UU-center i hver kommune uden formaliseret samarbejde. | Tæt på kommunal kontekst og styrket tværfagligt samarbejde lokalt.  Styrket ledelsesindflydelse.  Muligt økonomisk rationale i form af sparet lederlønning. | Ikke samarbejde om projekter, kompetenceudvikling m.m.  Risiko for, at specialiserede vejlederkompetencer mindskes samt for mindre grad af tværkommunal videndeling. |

*Anbefalinger til valg af model*

På baggrund af notatet anbefales det, at UU hjemtages, som
beskrevet i model 2. Herunder at eksisterende samarbejder og projekter som
f.eks. psykologordningen UPCN (Ungdomsuddannelsernes Psykologiske Center
[adresse]) fortsætter.

Claus Lauritsen, skal der ske et arbejde med sikre en god
organisering af et lokalt UU, der kan være med til at sikre den bedst mulige
vejledning af de unge samt understøtte de kommunale mål.

Besluttes det, at UU-vejledningen fortsat skal være placeret
i [adresse], skal der også efterfølgende tages stilling til, hvordan
UU-opgaven under disse omstændigheder organiseres bedst muligt for at opfylde
ønsket om større nærhed i opgaveløsningen.

*Overvejelser i forbindelse med valg af model*

De mulige udfald af denne proces og valg af model for UU
indebærer hver fordele og ulemper. De er skitseret i det følgende med fokus på
den anbefalede model 2.

*Fordele*

De generelle forventninger til et UU, der er tættere på den
kommunale kontekst, er, at det vil have bedre mulighed for at indgå i lokale,
kommunale tværfaglige sammenhænge. Det anbefales umiddelbart, at et lokalt UU
Kalundborg organiseres med forankring i Fagcenter Børn, Læring og Uddannelse.
Herfra kan der etableres et tæt samspil med skolerne, med fagcentrets
læringskonsulenter samt PPR, Fagcenter Børn og Familie, Jobcentret og eksterne
samarbejdsparter.

Ligeledes er det forventningen, at der kan være et større fokus på den tidlige
indsats i vejledningen, når disse parter har et dagligt samarbejde.

Vælges et mere lokalt forankret UU, forventes det også at
medføre en styrket ledelsesindflydelse lokalt for herigennem at sikre en
opgaveløsning, der ligger tæt på de strategier og mål, der arbejdes med i
Kalundborg Kommune.

Ved hjemtagning af UU vil der, hvis de tre kommuner ønsker
det, kunne indgås formaliserede aftaler kommunerne imellem om eksempelvis
fælles arrangementer, faglig sparring og kompetenceudvikling på tværs.

Afslutningsvis kan der være et økonomisk rationale, hvis det
vælges, at UU skal hjemtages til Kalundborg Kommune. Der skal dog være
ressourcer til at varetage ledelsen af UU og forankre den ledelsesmæssige
opgave i organisationen. Visse administrative opgaver omkring økonomi, løn- og
personaleadministration vil formentlig kunne varetages internt i kommunen.

*Forventede udfordringer*

Ved en hjemtagning af UU vil der dog også være mulige
ulemper, som bør overvejes og håndteres. Det kan forventes, at visse
stordriftsfordele frafalder. For eksempel i forbindelse med kompetenceudvikling
og fælles vejlederværktøjer. IT-abonnementer koster ikke ekstra, da der er tale
om en stykpris pr. indbygger.

Samtidig vil det være vigtigt at have fokus på, at der er et højt fagligt miljø
omkring uddannelsesvejledningen, hvor et samlet UU i sin nuværende form kan
have en større mulighed for et stærkt professionaliseret miljø.

Individuelle UU-konstruktioner i de tre nordvestsjællandske
kommuner udelukker ikke, at der samarbejdes om efteruddannelse.

*Økonomiske overvejelser*

Det samlede budget for Kalundborg Kommunes andel i UU
Nordvestsjælland udgør i 2015 5.298.298 kr. Heraf udgør 474.000 kr. budgettet
for UPCN. UPCN er en psykologordning under UU, der yder psykologbistand til
eleverne på ungdomsuddannelserne.

En hjemtagning af UU vil kunne gennemføres med virkning fra
skoleåret 2017/18, idet aftalen kan opsiges med minimum et års varsel eller
kortere, hvis der er enighed om dette blandt de tre kommuner.

Det kan undersøges, om opgaven kan organiseres således, at
vejledningen kan løses mere effektivt eller med et mindre budget.
Ungdomsuddannelsernes Psykologiske Center Nordvestsjælland (UPCN) fortsætter
som hidtil.

**Økonomiske konsekvenser**

Der er afsat en økonomisk ramme til UU. Hvis UU hjemtages,
skal der ske en drøftelse af, om der skal være en anden ressourcetildeling til
området. Det vil blive behandlet i en særskilt sag i forbindelse med en sag om
organiseringen af UU.

**Direktionens møde den 8. august
2016:**

Anbefales.

**Børn- og Familieudvalgets møde
den 10. august 2016:**

Anbefales.

**Økonomiudvalgets møde den 24.
august 2016:**

Anbefales.

**Bilag**

|  |  |
| --- | --- |
| Notat om mulige modeller for UU-samarbejdet | 326-2016-220229 |
| Beskrivelse af model 1 - satellitversion version 2 (3).pdf | 326-2016-220227 |